Sami Jauhojärvi Syntynyt: 5.5.1981 Ylitornio Asuu: Hollolassa Lempinimi: Musti Seurat: Kesästä 2006 lähtien Vuokatti Ski Team Kainuu, aiemmin Alatornion Pirkat ja Aavasaksan Urheilijat Parhaat saavutukset: Parisprintin olympiakultaa Sotshista 2014 Iivo Niskasen kanssa. Parisprintin MM-pronssia Lahdesta 2017 Iivo Niskasen kanssa sekä Liberecistä (CZE) 2009 Ville Nousiaisen kanssa, MM-pronssia Liberecistä (CZE) 4x10 kilometrin viestissä. Nuorten MM-kultaa 30 km (v) yhteislähtökilpailussa ja MM-pronssia 10 km (p) kisassa 2001 Karpacz-Szklarskassa (POL). 213 henkilökohtaista maailmancupstarttia, maailmancupin osakilpailuvoitto 50 km (p) yhteislähtökisassa Trondheimissa (NOR) ja yhdeksän henkilökohtaista palkintosijaa maailmancupissa. Omien laskujensa mukaan 60 Suomen mestaruusmitalia.

Olympiavoittaja Sami Jauhojärvi, 35, lopettaa pitkän ja menestyksekkään hiihtouransa. Jauhojärvi sanoo päätöksen lopettamisesta kypsyneen jo muutaman vuoden ajan.

- Jos Lahti ei olisi saanut järjestettäväkseen tämän talven MM-kisoja, olisi urani maailmancupin tasolla päättynyt todennäköisesti jo kauteen 2015. Lopetuspäätöstä helpottaa myös se, että tiedän saavuttaneeni fyysiset rajani. Minulla ei myöskään ole jäänyt katkeruutta saavuttamattomista asioista, Jauhojärvi selvitti lähettämässään tiedotteessa.

- En ole varsinaisesti kyllästynyt hiihtoon, mutta jossakin vaiheessa vain käy niin, että kilpailuvietti alkaa hiipua. Harjoittelemalla voisin etsiä rajojani vielä muutamia vuosia, mutta kilpailumielessä sen aika on ohi. Suurin syy lopettamiselle on se, että en usko enää taistelevani kultamitaleista tulevissa olympialaisissa. Ikääntymisen myötä kehittyminen on hidastunut selvästi, eikä yhdessä vuodessa ole enää tehtävissä ihmeitä.

Jauhojärvi on ollut vuosikausia takuuvarma jäsen Suomen viestijoukkueessa. Hän tietää, että kaiken onnistuessa sataprosenttisesti hän olisi joukkueessa myös olympialaisissa.

- Onneksi nuoremmat hiihtäjät tekivät jo kuluneena talvena selvän tason noston, ja olen varma, että joku heistä tekee yhtä varmaa tulosta viestijoukkueessa tulevina vuosina kuin minä olen tehnyt, Jauhojärvi sanoi.

- Yksi syy lopettamiselle on myös se, että olen väsynyt olemaan useita kuukausia vuodesta niin väsynyt, etten jaksa yhtään mitään muuta kuin harjoitella, nukkua ja syödä. En todellakaan jää kaipaamaan niitä syksyn hetkiä, jolloin olen jopa toivonut loukkaantuvani, jotta saisin vain levätä. Tämä väsymys on kuitenkin ollut edellytys huippukuntoon pääsemiseksi.

Jauhojärven uran kohokohtiin kuuluivat olympiakulta ja kolme MM-pronssia.

Sami Jauhojärvi – matka olympiavoittajaksi vaati sinnikkyyttä ja äärirajoja